**SOS** on yhdysvaltalaislaulaja SZA:n toinen studioalbumi. Se julkaistiin Top Dawg Entertainmentin kautta 9. joulukuuta 2022.

Tausta
------

*SOS* on SZA:n toinen albumi, jota edelsi vuonna 2017 julkaistu *Ctrl*. SZA teki esikoisalbumilla läpimurtonsa: se myi triplaplatinaa ja sai neljä Grammy-ehdokkuutta.

Albumin kansikuvassa SZA istuu valkoisella ponnahduslaudalla meren äärellä. Kansikuvaa on inspiroinut veneilemässä olleesta prinsessa Dianasta otettu vastaavanlainen valokuva. Kuva otettiin Portofinossa vuonna 1997, päiviä ennen Dianan kuolemaa. SZA:n mukaan häntä puhutteli valokuvassa Dianan eristyneisyys, jonka hän halusi välittää myös omaan teokseensa.

Musiikki
--------

Albumi on musiikkityyliltään monipuolinen. Sen kappaleet edustavat modernia R&B:tä, johon on yhdistetty indie rockia, vaihtoehtorockia, trapmusiikkia, räppiä, folkia, grungea ja elektronista tanssimusiikkia. Kappaleissa on kuultavissa myös vivahteita countrymusiikista ja muusta valtavirran suosimasta amerikkalaisesta musiikista.

SZA on sanonut albumin kertovan sydämen särkymisestä, neuvottomuudesta ja vihasta.

Vastaanotto
-----------

Metacriticin mukaan albumi on saanut "yleistä ylistystä" musiikkikriitikoilta. Se oli saanut 20 arvostelussa keskimäärin 90 pistettä sadasta. Toukokuussa 2023 albumi oli sivuston mukaan vuonna 2022 julkaistuista albumeista viidenneksi parhaiten arvioitu.

*Soundin* arvostelussa albumia kuvailtiin persoonalliseksi ja sen kappaleiden sanoituksia albumin vahvuudeksi.

### Arvostelut

* *Pitchfork*: 8,7/10,0
* *Soundi*: 3/5 tähteä
* *The Telegraph*: 5/5 tähteä

Kaupallinen menestys
--------------------

Albumi debytoi ensimmäisellä sijalla yhdysvaltalaisella Billboard 200 -albumilistalla ja oli listan kärjessä yhteensä kymmenen viikkoa. Ensimmäisen viikon aikana sitä myytiin 315 tuhatta albumiyksikköä vastaava määrä ja albumia toistettiin musiikkipalvelu Spotifyssa 345 miljoonaa kertaa. Kuudennella viikolla albumista tuli pisin listan kärjessä pysynyt R&B-albumi Usherin vuonna 2004 julkaistun *Confessions*-albumin jälkeen, ja SZA:sta tuli Adelen ja Taylor Swiftin ohella ainoa naisartisti, jonka albumi oli viettänyt ensimmäisellä sijalla vähintään kuusi viikkoa tammikuun 2010 jälkeen. Huhtikuussa 2023 Recording Industry Association of America palkitsi albumin tuplaplatinalevyllä kahdesta miljoonasta myydystä albumiyksiköstä Yhdysvalloissa.

Isossa-Britanniassa *SOS* ylsi parhaimmillaan albumilistan toiselle sijalle. Albumi oli myynyt kultaa helmikuuhun 2023 mennessä.

### Myynti ja myyntipalkinnot

| Valtio | Myynti | Myyntipalkinto | Lähde |
| --- | --- | --- | --- |
| Iso-Britannia (BPI) | 100 000\* | kultalevy |  |
| Yhdysvallat (RIAA) | 2 000 000\* | 2× platinalevy |  |
| \* myynti laskettu myyntipalkinnon perusteella |

Kappaleet
---------

1. SOS – 1.57
2. Kill Bill – 2.33
3. Seek & Destroy – 3.23
4. Low – 3.01
5. Love Language – 3.03
6. Blind – 2.30
7. Used – 2.26 (mukana Don Toliver)
8. Snooze – 3.21
9. Notice Me – 2.40
10. Gone Girl – 4.04
11. Smoking on my Ex Pack – 1.23
12. Ghost in the Machine – 3.38 (mukana Phoebe Bridgers)
13. F2F – 3.05
14. Nobody Gets Me – 3.00
15. Conceited – 2.31
16. Special – 2.38
17. Too Late – 2.44
18. Far – 3.00
19. Shirt – 3.01
20. Open Arms – 3.59 (mukana Travis Scott)
21. I Hate U – 2.53
22. Good Days – 4.38
23. Forgiveless – 2.21 (mukana Ol’ Dirty Bastard)

Lähteet
-------

1. ↑  Sza - Sos Ifpi. Viitattu 27.2.2023.
2. ↑  Daly, Rhian: SZA – ‘SOS’ review: a comeback album well worth the wait *NME*.  9.12.2022. Viitattu 7.1.2023. (englanniksi)
3. 1 2 3 4  McCormick, Neil; Haider, Arwa; Johnston, Kathleen: Sam Ryder is no one-hit wonder, SZA channels Princess Diana – the week’s best albums *The Telegraph*.  9.12.2022. Viitattu 31.5.2023. (englanniksi)
4. 1 2 3  Linda Söderholm: Arvio: SZA:n kauan odotettu jättiläisalbumi on tyylien sulatusuuni – Artistia ei turhaan kutsuta 2000-luvun Erykah Baduksi *Soundi*.  1/2023. Viitattu 27.2.2023.
5. ↑  S.O.S. by SZA *Metacritic*. Viitattu 31.5.2023. (englanniksi)
6. ↑  Escobedo Shepherd, Julianne: SZA: SOS *Pitchfork*.  9.12.2022. Viitattu 31.5.2023. (englanniksi)
7. ↑  SZA *Billboard*. Viitattu 31.5.2023. (englanniksi)
8. ↑  Williams, Randall: Have SZA & ‘SOS’ Ushered in a New Era for Top Dawg Entertainment? *Boardroom*.  20.12.2022. Viitattu 7.1.2023. (englanniksi)
9. ↑  Caulfield, Keith: SZA’s ‘SOS’ Is No. 1 on Billboard 200 for Sixth Week *Billboard*.  23.1.2023. Viitattu 23.1.2023. (englanniksi)
10. 1 2  Gold & Platinum The Recording Industry Association of America. Viitattu 23.1.2023. (englanniksi)
11. ↑  SZA *Official Charts*. Official Charts Company. Viitattu 23.1.2023. (englanniksi)
12. 1 2  SZA – SOS British Phonographic Industry. Viitattu 23.1.2023. (englanniksi)